Dan Ilie Morega, fost prefect de Gorj, este cercetat sub control judiciar, după ce ar fi fost prins conducând în București, chiar dacă i-a fost retras permisul din motive medicale.
Procurorul a impus controlul judiciar pentru 60 de zile, interzicând inculpatului conducerea vehiculelor pe drumurile publice, dat fiind că acesta este investigat pentru fapte similare în dosare penale la Parchetul de pe Lângă Judecătoria Tg. Jiu și la Parchetul de pe lângă Judecătoria Baia de Aramă.
Dan Ilie Morega are permisul de conducere retras, după ce medicii au constatat că nu mai îndeplinește condițiile pentru a șofa pe drumurile publice. Acesta a fost fotografiat din nou alături de mașina sa, în Capitală, în zona Ambasadei Rusiei.
Polițiștii au deschis un dosar de cercetare in rem, anunță Brigada Rutieră din cadrul Poliției Capitalei, după ce imaginile au apărut în spațiul public, scrie G4Media.
"Din probele administrate în cauză a rezultat că la data de 10.03.2024, în intervalul orar 12:00 – 13:00, inculpatul a condus un autovehicul pe drumurile publice, fiind identificat în jurul orelor 12:00 pe Șos. Pavel D. Kiseleff, unde a oprit autovehiculul pentru aproximativ 1 – 2 minute în fața Ambasadei Rusiei de pe Șos. Pavel D. Kiseleff nr. 6, după care și-a continuat deplasarea către Piața Victoriei, iar în jurul orelor 12:46 a condus pe Bd. Lascăr Catargiu, din direcția Piața Universității către Piața Romană. În Piața Romană a efectuat virajul stânga pe Bd. Dacia, unde a oprit în fața Hotelului Duke până la ora 13:00, continuându-și deplasarea pe Bd. Dacia către Calea Victoriei.
Din cercetările efectuate a rezultat că la data de 06.02.2024, din Dispoziția Șefului Serviciului Rutier Gorj cu nr. 180616, inculpatului i-a fost retras permisul de conducere pe motive medicale", se arată în comunicatul parchetului.